钦定古今图书集成/方舆汇编/职方典/第1422卷 > 《建思恩军民府儒学碑记》张翀
## 钦定古今图书集成/方舆汇编/职方典/第1422卷 > 《建思恩军民府儒学碑记》张翀

思恩有学，自岑瑛始。瑛，土官也。故习各酋长皆以征
战为务，不知尚学。坐是土俗鄙陋，人性犷悍，违羽毛
类不远矣。瑛独耻之。而瑛之后曰濬者，乃背违瑛之
志，遂以骄纵灭矧曰学乎？弘治十八年诛濬，改流，复
设学校。然皆事出草创，因陋就简。为学校诸生者，不
过聊具巾服，以稍肖流属而已。至于讲明礼义之教，
“诵法孔子之道，或未必然也。”万历元年，侯君国治来
守是邦，急以教化为务。每课耕暇，即进诸生与之讲
授经义，尊圣人之道，邦人士有兴起焉者。先是，学宫
建在府治外，简陋荒芜，不足以安先圣。侯君每诣学
与诸生讲论，必越溪，河涨则诸生病涉焉，迺议迁于
府治中，然又乏备，因检贮得四十金，馀皆侯君禄也。
牒闻于抚按藩臬诸公，诸公曰“可。”爰即城内旧基改
造之。旧基有阳明书院，建自濬党平治后，似不可废。
然以文庙视书院，则有缓急矣。遂即其院而大之，为
殿、为庑、为门、为祠、为堂舍公廨，较他郡更新焉。侯君
不可谓留意化民者欤？尝读《汉史文翁传》，未尝不叹
世人无不可化，而俗“无不可变也。”夫蜀在西汉前，于
思恩亦无异。文翁悯其僻陋，变彝风，乃修起学宫于
成都市中，招下县子弟以为学官。卒之经明行修，蜀
地大化，比齐鲁焉。蛮彝之风云乎哉！文翁行之于前，
君效之于后，安知思恩不蜀郡若也？工既成，思恩诸
生造张子请记。张子进，诸生与之谈，皆能称说仁义，
有中州风，是其验矣。柳宗元书《孔子庙碑》，谓“秦、汉之
勇不能威，唐虞之仁不能柔。”由今言之，又奚必威秦、
汉之威而柔唐、虞之柔哉？遂为记。是举也，本府同知
郑一濂、经历赵复亨、教授蓝田学蒋国桢、武缘县知
县陈一厚，赞襄文教，有裨是邦者，例得附书。马平、张
翀撰。